**POTPORA STUDENTIMA SLABIJEG SOCIOEKONOMSKOG STATUSA – UPUTA AGENCIJE ZA MOBILNOST I PROGRAME EU (ožujak 2019.)**

S ciljem povećanja nacionalne apsorpcije Erasmus+ sredstava upućujemo Vas da je od danas nadalje, pri odabiru studenata koji zadovoljavaju kriterije za dodatnu potporu za studente slabijeg socioekonomskog statusa, u izračun prosječnog mjesečnog prihoda po članu zajedničkog kućanstva, potrebno uračunati neoporezive primitke sukladno Pravilniku o uvjetima i načinu ostvarivanja prava na državnu stipendiju na temelju socio-ekonomskoga statusa (NN 83/18). Uz ukupni dohodak u izračun prihoda ulaze i sljedeći neoporezivi primici:

- Primici od kamata po obveznicama koji su obračunani nakon 1. siječnja 2016. i primici po osnovi

ugovora životnog osiguranja

- Primici po osnovi kapitalnih dobitaka od otuđenja financijske imovine ako to nije djelatnost poreznog obveznika koje ne podliježu oporezivanju sukladno odredbi članka 67. stavka 8. Zakona o porezu na dohodak i primici po osnovi otkupa udjela u Fondu hrvatskih branitelja iz Domovinskog rata i članova njihovih obitelji

- Obiteljske mirovine i invalidnine koje djeca ostvaruju nakon smrti roditelja prema zakonu kojim

se uređuje mirovinsko osiguranje i zakonu kojim se uređuju prava hrvatskih branitelja iz Domovinskog

rata i članova njihovih obitelji

- Prigodne nagrade, do propisanog iznosa (božićnica, naknada za godišnji odmor i sl.) za tekuće

porezno razdoblje

- Stipendije i potpora djetetu za školovanje do 15. godine života, odnosno do završetka

osnovnoškolskog obrazovanja, ukupno do propisanog iznosa (Osim stipendija iz javnih izvora sukladno čl. 19. st. 1.)

- Obiteljske mirovine odnosno novčane naknade u visini obiteljske mirovine ostvarene prema

Zakonu o pravima hrvatskih branitelja iz Domovinskog rata i članova njihovih obitelji

- Primici fizičkih osoba po osnovi izravnih plaćanja u poljoprivredi sukladno posebnim propisima

po osnovi kojih se ne utvrđuje dohodak od samostalne djelatnosti

- Ostale nenavedene naknade plaća koje se isplaćuju na teret državnoga proračuna ili na teret

sredstava obveznog osiguranja

- Primici po osnovi dividendi i udjela u dobiti koji ne podliježu oporezivanju

- Novčana pomoć polaznicima stručnog osposobljavanja za rad bez zasnivanja radnoga odnosa

Dodatno, prema uputi Ministarstva znanosti i obrazovanja neoporezivi dio studentskih primanja (rad

preko studentskog servisa) ne ulazi u izračun mjesečnih prihoda po članu obitelji (iznos do 60.600,00

kuna godišnje).

Stupanjem na snagu Zakona o izmjenama i dopunama Zakona o porezu na dohodak (NN 106/18), pri utvrđivanju prava na osobni odbitak za uzdržavane članove ne uzimaju se u obzir stipendije, nagrade za izvrsnost učenika i studenata isplaćene iz proračuna i bespovratna sredstva koja se isplaćuju iz proračuna, fondova i programa Europske unije i drugih međunarodnih fondacija.